b'\n_START_ARTICLE_\nJousi (musiikki)\n_START_PARAGRAPH_\nJousi on puusta, hiilikuidusta tai lasikuidusta tehty jousisoitinten soittov\xc3\xa4line, jonka kaareen on kiinnitetty hevosen h\xc3\xa4nt\xc3\xa4jouhia. Kun jousta liikutetaan soittimen kielt\xc3\xa4 vasten, kitka saa kielen v\xc3\xa4r\xc3\xa4htelem\xc3\xa4\xc3\xa4n ja syntyy \xc3\xa4\xc3\xa4nt\xc3\xa4. Jouhiin laitetaan hartsia, jotta syntyisi enemm\xc3\xa4n kitkaa. Jousitekniikoita vaihtelemalla saadaan erilaisia s\xc3\xa4vyj\xc3\xa4 ja sointeja._NEWLINE_Jousten muodot ja koot vaihtelevat, mutta kaikissa on kaari ja j\xc3\xa4nnitetyt jouhet. Jousen osat ovat tanko, jouhet, frossi ja ruuvi. Tanko tehd\xc3\xa4\xc3\xa4n yleens\xc3\xa4 pernambuco tai brasil-puusta, mutta nyky\xc3\xa4\xc3\xa4n on k\xc3\xa4ytetty my\xc3\xb6s syntettisi\xc3\xa4 lasi- ja hiilikuitujakin. Tangon osiin kuuluvat my\xc3\xb6s nahka ja lanka jolla varmistetaan hyv\xc3\xa4 ote, mutta niist\xc3\xa4 on apua my\xc3\xb6s jousen tasapainoituksessa. Jouhia kiristet\xc3\xa4\xc3\xa4n v\xc3\xa4\xc3\xa4nt\xc3\xa4m\xc3\xa4ll\xc3\xa4 ruuvinuppia, joka liikuttaa frossin (jousen tyvip\xc3\xa4\xc3\xa4n) mekanismia saaden jouhet kiristym\xc3\xa4\xc3\xa4n. Jouhina k\xc3\xa4ytet\xc3\xa4\xc3\xa4n viuluissa ja selloissa valkoisia uroshevosen h\xc3\xa4nt\xc3\xa4jouhia. Mustat jouhet ovat karkeampia ja niit\xc3\xa4 k\xc3\xa4ytet\xc3\xa4\xc3\xa4n bassoihin ja raskaampaan sellonsoittoon. Jouhet kiinnitet\xc3\xa4\xc3\xa4n jousen mollemmista p\xc3\xa4ist\xc3\xa4 puukiilolla joilla saadaan ne sopivasti j\xc3\xa4nnittym\xc3\xa4\xc3\xa4n. Frossi on yleens\xc3\xa4 rakennettu eebenpuusta, kilpikonnankuoresta tai norsunluusta._NEWLINE_Historiallisesti jousella on soitettu monia soittimia, kuten viulua, alttoviulua, selloa ja kontrabassoa. Vanhoista soittimista nykyp\xc3\xa4iv\xc3\xa4n\xc3\xa4 k\xc3\xa4ytet\xc3\xa4\xc3\xa4n esimerkiksi suomalaisessa kansanmusiikissa jouhikkoa, ruotsalaisessa kansanmusiikissa avainviulua ja barokkiorkestereissa viola da gambaa. Uudessa musiikissa jousella soitetaan joskus my\xc3\xb6s er\xc3\xa4it\xc3\xa4 ly\xc3\xb6m\xc3\xa4soittimia. Jousella voidaan soittaa my\xc3\xb6s sahaa.'